Predkladacia správa

Slovenská republika definovala sústavu strategických priorít Národného strategického referenčného rámca (ďalej len „NSRR“) pre roky 2007-2013: infraštruktúra a regionálna dostupnosť; inovácie, informatizácia a znalostná ekonomika; ľudské zdroje a vzdelávanie.
Pre efektívne a čo najvyššie využívanie finančných prostriedkov pridelených zo štrukturálnych fondov Európska komisia, Európska investičná banka a Európsky investičný fond navrhujú využitie inovatívnych finančných nástrojov.
Materiál v úvodnej časti popisuje základné legislatívne východiská pre používanie inovatívnych foriem financovania. V druhej časti materiálu sa navrhujú konkrétne inovatívne formy financovania a v prílohách sa uvádzajú skúsenosti iných krajín, vrátane prípadov uplatňovania týchto nástrojov v SR .
Predložený materiál má koncepčný charakter a  predstavuje plnenie úlohy v súlade s bodom C.30 uznesenia vlády SR č. 832 z 19.10.2005. Jeho cieľom je vytvorenie priestoru na ďalšie rozpracovanie mechanizmu implementácie inovatívnych foriem financovania pre NSRR 2007-2013, ktorý by mal konkretizovať formu jednotlivých nástrojov, vrátane ich administratívneho zabezpečenia, riadenia vnútorných postupov a rozpočtu. 
Zrušenie úlohy B.1. v znení „prehodnotiť využívanie priamej formy pomoci zo štrukturálnych fondov v prospech nepriamej formy pomoci v príslušných programových dokumentoch a predložiť závery z prehodnotenia podpredsedovi vlády a ministrovi financií“ z uznesenia vlády Slovenskej republiky č. 990 zo dňa 22.októbra 2003 k Návrhu na zapojenie Slovenskej záručnej a rozvojovej banky, akciová spoločnosť do štrukturálnych operácií sa predkladá z toho dôvodu, že je duplicitná s úlohou B.1. tohto uznesenia, nakoľko po vecnej stránke ide o riešenie identickej problematiky. Dôvodom na zrušenie úlohy B.2. z uznesenia vlády Slovenskej republiky č. 990 zo dňa 22.októbra 2003 v znení „predložiť na rokovanie vlády informáciu o účasti Slovenskej záručnej a rozvojovej banky, a.s. na poskytovaní nepriamej formy pomoci zo štrukturálnych fondov“ je skutočnosť, že zapojenie Slovenskej záručnej a rozvojovej banky, a.s. do financovania nepriamej formy pomoci je súčasťou predkladaného materiálu.
Predkladaný návrh nemá finančný, ekonomický, environmentálny vplyv a ani vplyv na zamestnanosť a podnikateľské prostredie. Z uvedeného dôvodu nie je súčasťou materiálu inak povinná  doložka vplyvov.